PATVIRTINTA

Lietuvos Respublikos švietimo, mokslo ir sporto ministro

2019 m. d. įsakymu Nr. V-

**2020 METŲ KVIETIMAS TEIKTI PARAIŠKAS**

**SPORTO RĖMIMO FONDO LĖŠOMS GAUTI SPORTO PROJEKTŲ, SKIRTŲ FIZINIO AKTYVUMO VEIKLOMS, SKATINANČIOMS FIZINIO AKTYVUMO PLĖTRĄ, SPORTO INVENTORIAUS IR ĮRANGOS ĮSIGIJIMUI, SPORTO RENGINIŲ ORGANIZAVIMUI BEI KVALIFIKACIJOS TOBULINIMUI**

Rekomenduojama paraiškoje projekto įgyvendinimo laikotarpio pradžią numatyti ne ankstesnę nei 3 mėnesiai nuo paraiškų pateikimo termino pabaigos.

**I SKYRIUS**

**KVIETIMO BENDROSIOS NUOSTATOS**

1. Lietuvos Respublikos sporto įstatymo 17 straipsnyje numatyta, kad sporto projektai (toliau – projektai) finansuojami Sporto rėmimo fondo (toliau – Fondas) lėšomis. Fondo lėšos konkurso būdu paskirstomos sporto projektų veiklų sritims, nurodytoms Sporto įstatymo 17 straipsnio 1 punkto 1–5 dalyse, 2020 metais skelbiant kvietimą (-us) teikti paraiškas.
2. Šis kvietimas skelbiamas keturioms sporto projektų veiklų sritims finansuoti:
   1. Fizinio aktyvumo veiklos, skatinančios fizinio aktyvumo plėtrą, kai procentiškai didžiausia dalis projekto sąmatoje numatytų išlaidų tiesiogiai susijusios su fizinio aktyvumo veiklomis[[1]](#footnote-1)\*. Fizinis aktyvumas suprantamas taip, kaip apibrėžta Sporto įstatyme – asmens fizinė veikla, kuria siekiama stiprinti sveikatą, tobulinti fizines ir psichines savybes bei įgūdžius neturint tikslo pasirengti aukšto meistriškumo sporto varžyboms ir (ar) dalyvauti jose, taip pat veikla šviečiant visuomenę sporto, fizinio aktyvumo ir jais pasiekiamo sveikatos stiprinimo klausimais. Pažymėtina, kad asmens fizinės veiklos įgūdžiams ugdytis reikalingas reguliarus veiklų pasikartojimas.
   2. Sporto inventoriaus ir įrangos įsigijimas, kai procentiškai didžiausia dalis projekto sąmatoje numatytų išlaidų tiesiogiai susijusios su sporto inventoriaus ir įrangos įsigijimo išlaidomis\*. Sporto inventorius ir (arba) įranga įsigyta projekte turi būti panaudojami pasirinktų tikslinių grupių fizinio aktyvumo skatinimui.
   3. Sporto renginių organizavimas, kai procentiškai didžiausia dalis projekto sąmatoje numatytų išlaidų tiesiogiai susijusios su sporto renginio (-ių) organizavimo išlaidomis\*. Sporto renginys – viešas renginys, kuriame populiarinamas sportas ir (arba) varžomasi. Projekto dalyviais būtų tie asmenys, kurie varžosi arba populiarina vieną ar kelias sporto šakas (ne renginio žiūrovai).
   4. Kvalifikacijos tobulinimas, kai procentiškai didžiausia dalis projekto sąmatoje numatytų išlaidų tiesiogiai susijusios su kvalifikacijos tobulinimo veiklų išlaidomis\*. Kvalifikacijos tobulinimo veiklos suprantamos kaip asmenų, dirbančių ar teikiančių paslaugas sporto srityje, žinių ir įgūdžių gilinimas, naujos sporto specialistų kvalifikacijos įgijimas ar perkvalifikavimas, dvikryptės sportininkų karjeros galimybių plėtra.

**II SKYRIUS**

**KVIETIMO DYDIS**

1. Vadovaujantis Lietuvos Respublikos Vyriausybės 2019 sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ (toliau – Aprašas) patvirtintomis Fondo lėšų paskirstymo proporcijomis šiam kvietimui viso numatyta 13 535 400 Eur, iš kurių:
   1. 12 181 800 Eur:

3.1.1. fizinio aktyvumo veikloms, skatinančioms fizinio aktyvumo plėtrą (40 procentų) – 6 090 900 Eur;

* + 1. sporto inventoriaus ir įrangos įsigijimui (20 procentų) – 3 045 400 Eur;
    2. sporto renginių organizavimui (15 procentų) – 2 284 100 Eur;
    3. kvalifikacijos tobulinimui (5 procentai) – 761 400 Eur.
  1. 1 353 600 Eur (10 procentų kvietimo lėšų skiriama neįgaliųjų sporto plėtrą skatinantiems projektams įgyvendinti):
     1. fizinio aktyvumo veikloms, skatinančioms fizinio aktyvumo plėtrą – 676 800 Eur;
     2. sporto inventoriaus ir įrangos įsigijimui – 338 400 Eur;
     3. sporto renginių organizavimui – 253 800 Eur;
     4. kvalifikacijos tobulinimui – 84 600 Eur.

**III SKYRIUS**

**REIKALAVIMAI PAREIŠKĖJAMS**

1. Paraiškas, siekiant gauti finansavimą projektui įgyvendinti, gali teikti tik juridiniai asmenys.
2. Paraišką, kai sporto projektą įgyvendina daugiau nei vienas juridinis asmuo, turi teisę teikti tik vienas juridinis asmuo, kitus juridinius asmenis paraiškoje nurodant kaip sporto projekto partnerius.
3. Vienas pareiškėjas vienai finansuojamai veiklos sričiai gali teikti tik vieną paraišką.
4. Tas pats pareiškėjas negali teikti paraiškų tai pačiai finansuojamai veiklos sričiai kaip jungtinės veiklos grupės narys ar kitu teisiniu pagrindu veikiantis sporto projekto partneris. Pareiškėjui pateikus daugiau kaip vieną paraišką tai pačiai finansuojamos veiklos sričiai, visos pareiškėjo pateiktos paraiškos nevertinamos (nebent pareiškėjas pateikdamas paraišką raštu atsisako anksčiau pateiktos paraiškos).
5. Į neįgaliųjų sporto plėtrą skatinančių sporto projektų Fondo lėšų 10 procentų dalį gali pretenduoti:
   1. projektai, kurių pareiškėjai (ar partneriai) savo organizacijos įstatuose ar kituose steigimo dokumentuose nurodo, kad dirba su šia tiksline grupe arba jų tiesioginė veikla aiškiai susijusi su neįgaliaisiais, t. y. tokia organizacija turi būti arba pareiškėjas arba bent vienas iš partnerių;
   2. ir (arba)sporto projekto paraiškoje planuojamos kvalifikacijos tobulinimo veiklos susijusios su specialistų, dirbančių su neįgaliaisiais, kvalifikacijos tobulinimu.
6. Pildydami projektų paraiškas pareiškėjai turi vadovautis:
   1. nacionaliniais strateginiais dokumentais:
      1. 2011–2020 metų valstybinės sporto plėtros strategija, patvirtinta Lietuvos Respublikos Seimo 2011 m. kovo 24 d. nutarimu Nr. XI-1296 „Dėl 2011–2020 metų valstybinės sporto plėtros strategijos patvirtinimo“ ir jos tikslų įgyvendinimo kriterijais;
      2. 2011–2020 metų valstybinės sporto plėtros strategijos įgyvendinimo tarpinstituciniu veiklos planu, patvirtintu Lietuvos Respublikos Vyriausybės 2014 m. vasario 5 d. nutarimu Nr. 112 „Dėl 2011–2020 metų valstybinės sporto plėtros strategijos įgyvendinimo tarpinstitucinio veiklos plano patvirtinimo“, o ypač 4 punkto nuostatomis;
      3. Sveikatos tausojimo ir stiprinimo politikos gairėmis, patvirtintomis Lietuvos Respublikos Seimo 2019 m. liepos 9 d. nutarimu Nr. XIII-2304 „Dėl Sveikatos tausojimo ir stiprinimo politikos gairių patvirtinimo“;
   2. kitais aktualiais nacionaliniais ir tarptautiniais sporto srities dokumentais.

**IV SKYRIUS**

**PARAIŠKŲ TEIKIMO TERMINAS**

1. Paraiškos su priedais teikiamos iki 2020 m. sausio 7 d. 17:00 val.

**V SKYRIUS**

**PARAIŠKŲ TEIKIMO BŪDAS**

1. Paraiškos pildomos lietuvių kalba ir teikiamos elektroniniu būdu elektroninėje paraiškų pateikimo ir vertinimo sistemoje adresu <http://paraiskos.srf.lt>.

**VI SKYRIUS**

**VEIKLOS FINANSAVIMAS**

1. Projekto įgyvendinimo pradžia gali būti ne ankstesnė negu 2020 m. sausio 8 d. ir įgyvendinimo pabaiga ne vėlesnė negu 2024 m. sausio 7 d. (projekto įgyvendinimo trukmė gali būti ne ilgesnė nei 4 metai).
2. Projekto įgyvendinimo laikotarpio pradžios data ne vėlesnė negu 2020 m. gruodžio 31d.
3. Projektui įgyvendinti prašomų skirti tinkamų Fondo lėšų suma negali būti mažesnė kaip 3 000 Eur ir negali būti didesnė kaip 450 000 Eur.
4. Jei projekto paraiškos sąmata neatitinka šio kvietimo 14 punkto ir 17.2 papunkčio reikalavimų, vadovaujantis Aprašo 13 punktu sporto projektas nevertinamas ir Lietuvos Respublikos švietimo, mokslo ir sporto ministro ar jo įgaliotos institucijos vadovo sprendimas dėl finansavimo sporto projektui neskyrimo nepriimamas.
5. Pareiškėjas sudarydamas sporto projekto sąmatą vadovaujasi Sporto rėmimo fondo lėšomis finansuojamų sporto projektų, skirtų fizinio aktyvumo veikloms, skatinančioms fizinio aktyvumo plėtrą, sporto inventoriaus ir įrangos įsigijimui, sporto renginių organizavimui ir kvalifikacijos tobulinimui, finansavimo ir administravimo taisyklių (toliau – Taisyklės) 27 ir 28 punktais bei šio kvietimo nuostatomis.
6. Sporto projekto paraiškos sąmatos rengimui aktualios procentinės išraiškos:
   1. tinkamos finansuoti sporto projekto išlaidos apmokamos tokia apimtimi, kuri įvardinta sporto projekto sąmatoje, tačiau ne daugiau nei 90 procentų nuo pripažintos tinkamomis finansuoti išlaidų sumos;
   2. sporto projekto vykdytojai turi prisidėti prie sporto projekto nuosavomis ar kitų šaltinių lėšomis (toliau – nuosavos lėšos) ne mažiau kaip 10 procentų nuo sporto projekto sąmatos;
   3. sporto projekto administravimo išlaidoms gali būti numatyta ne daugiau kaip 15 procentų sporto projektui prašomų skirti Fondo lėšų;
   4. sporto projekto viešinimo paslaugoms gali būti numatyta ne daugiau kaip 3 procentai nuo sporto projektui prašomų skirti Fondo lėšų.
7. Pareiškėjas, teikdamas sporto projektą, vadovaujasi Taisyklių 38 punktu.
8. Nuosavo indėlio sandara nustatyta Taisyklių 27 punkte.
9. Tinkamos Fondo lėšomis finansuoti projekto išlaidos įvardijamos Taisyklių 6 punkte.
10. Netinkamos Fondo lėšomis finansuoti projekto išlaidos įvardijamos Aprašo 68 punkte.
11. Sporto projektui įgyvendinti būtinos administravimo išlaidos apmokamos supaprastintai kaip nurodyta Taisyklių VIII skyriuje.

**VII SKYRIUS**

**PARAIŠKŲ ADMINISTRACINĖS ATITIKTIES TINKAMUMO REIKALAVIMAI**

1. Spausdintos ar ranka užpildytos, faksu, elektroniniu paštu ar paštu siunčiamos ar tiesiogiai pristatytos paraiškos nepriimamos ir nevertinamos.
2. Prie paraiškos pridedami dokumentai įvardyti Taisyklių 37 punkte.
3. Paraiškų administracinės atitikties tinkamumo reikalavimai detalizuojami Taisyklių 49–50 punktuose.
4. Paraiškos, kurios neatitiko administracinės atitikties tinkamumo vertinimo kriterijų, išskyrus Aprašo 34 punkte numatytus atvejus, yra atmetamos.
5. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas, tikslinimas, pildymas ar papildomas dokumentų teikimas pareiškėjų iniciatyva po jų pateikimo yra negalimas.

**VIII SKYRIUS**

**SPORTO PROJEKTŲ PRIORITETAI IR SPECIALIEJI VERTINIMO KRITERIJAI**

1. Paraiška turi atitikti bendruosius sporto projektų vertinimo kriterijus ir specialiuosius sporto projektų vertinimo kriterijus, surenkant minimalų pereinamąjį balą, nustatytą Aprašo 40 punkto lentelėje.
2. Šiam kvietimui taikomi prioritetai:
   1. Gyvenamosios vietovės bendruomenės[[2]](#footnote-2) asmenys įtraukiami į sporto projekto veiklas;
   2. Skatinamas vaikų ir jaunimo (iki 29 m. amžiaus) fizinis aktyvumas;
   3. Asmenys (netaikoma sportininkams[[3]](#footnote-3)) skatinami reguliariai (2–4 kartus per savaitę) dalyvauti fizinio aktyvumo veiklose.
3. Paraiškų turinio vertinimas vykdomas vadovaujantis bendraisiais sporto projektų vertinimo kriterijais (Aprašo 40 punktas) ir specialiaisiais sporto projektų vertinimo kriterijais (taikomais visoms sporto projektų veiklų sritims), aktualiais šiam kvietimui:
   1. sporto projektas prisidės prie vaikų fizinio aktyvumo kokybės bei mažins galimybių skirtumus tarp miesto ir kaimo – 4 balai;
   2. didės sportuojančių ir besimankštinančių asmenų dalis gyvenamojoje vietovėje, kur bus vykdomos sporto projekto veiklos (pagrindžiami esamos ir planuojamos situacijos skirtumai) – 4 balai;
   3. sporto projektas skirtas vaikų mokymui plaukti ir saugiai elgtis vandenyje ir prie vandens – 4 balai;
   4. sporto projektas prisidės prie bendruomeniškų ryšių tarp mokyklų, sporto klubų ir bendruomenės kūrimo ir palaikymo ir/arba sporto projekto veiklos bus skirtos bendradarbiavimui tarp kartų – 4 balai;
   5. planuojamos sporto projekto veiklos prisidės prie strateginių sporto šakų ir/arba prie tų sporto šakų ar disciplinų, kurios pripažįsta Pasaulinį antidopingo kodeksą, plėtojimo – 4 balai;
   6. sporto projektu prisidedama prie skatinimo dalyvauti savanoriškoje sporto veikloje, prie sporto projekto veiklų organizavimo ir vykdymo prisidės sporto savanoriai – 4 balai;
   7. sporto projektu prisidedama prie dvikryptės sportininkų karjeros plėtros – 4 balai;
   8. sporto projektu prisidedama prie sporto kaip socialinės įtraukties skatinimo priemonės plėtojimo – 4 balai;
   9. sporto projektu prisidedama prie sporto, kaip prevencinės priemonės kovoje su rasizmu, smurtu ir nepilnamečių išnaudojimu – 4 balai;
   10. į sporto projekto veiklas įtraukiama švietėjiška veikla apie įvairių dopingo preparatų žalą žmogaus organizmui ir sveikatai – 4 balai;
   11. projekto veiklos apima Lietuvos savivaldybes, kuriose yra itin mažas suaugusiųjų fizinio aktyvumo rodiklis[[4]](#footnote-4) (Kazlų Rūdos, Marijampolės, Kalvarijos, Telšių r., Vilniaus m., Mažeikių r., Birštono, Elektrėnų, Kretingos r., Visagino m., Anykščių r., Kupiškio r., Kauno m., Kauno r., Kaišiadorių r.) – 4 balai.
4. Minimalus praeinamasis specialiųjų sporto projektų vertinimo kriterijų balas – 8.
5. Maksimali galima balų suma už atitikimą specialiesiems sporto projektų vertinimo kriterijams – 15 balų.

**IX SKYRIUS**

**KITA INFORMACIJA PARAIŠKŲ TEIKĖJAMS**

1. Pareiškėjas, teikdamas paraišką, sutinka, kad ši su paraiška susijusi informacija būtų skelbiama Lietuvos Respublikos švietimo, mokslo ir sporto ministerijos (toliau – Ministerija) ar jos įgaliotos institucijos interneto svetainėje:
   1. pateiktų ir užregistruotų paraiškų Fondo lėšoms gauti sąrašas, kuriame nurodomi pareiškėjų ir sporto projektų pavadinimai;
   2. paraiškoje nustatytus reikalavimus atitinkančios sporto projektų turinio santrauka;
   3. prašomų skirti Fondo lėšų suma.
2. Lietuvos Respublikos švietimo, mokslo ir sporto ministrui priėmus sprendimus dėl Fondo lėšų skyrimo sporto projektams, Ministerija ar ministro įgaliota institucija savo interneto svetainėje viešina:
   1. sprendimus dėl lėšų skyrimo (neskyrimo) ir šių sprendimų motyvus;
   2. sporto projektų turinio vertinimų balus;
   3. paraiškų, kurioms įgyvendinti skirtos Fondo lėšos, sąrašą, kuriame nurodomas kiekvieno finansuojamo sporto projekto pareiškėjas, sporto projekto pavadinimas, skirta Fondo lėšų suma ir sporto projekto turinio santrauka.
3. Sporto projektų įgyvendinimo laikotarpiu Ministerija arba Lietuvos Respublikos švietimo, mokslo ir sporto ministro įgaliota institucija interneto svetainėje taip pat skelbia informaciją apie sporto projektų įgyvendinimo rezultatus, Fondo lėšų mokėjimo sustabdymą ar nutraukimą.
4. Sporto projektų paraiškų vertinimo ir kiti terminai nurodyti Apraše ir Taisyklėse.

**X SKYRIUS**

**KVIETIMO DOKUMENTAI**

1. Paraiškos administracinės atitikties tinkamumo vertinimo forma (Kvietimo 1 priedas).
2. Paraiškos turinio ir išlaidų pagrįstumo vertinimo forma (Kvietimo 2 priedas).

\_\_\_\_\_\_\_\_\_\_\_\_\_\_\_\_\_\_\_\_\_

1. \* Kiekvienas teikiamas finansavimui projektas gali turėti visų šiame kvietime išvardintų sporto projektų veiklų sričių elementų. [↑](#footnote-ref-1)
2. Gyvenamosios vietovės bendruomenė – savivaldybės gyvenamosios vietovės (jos dalies arba kelių gyvenamųjų vietovių) gyventojai, susieti bendrais gyvenimo kaimynystėje poreikiais ir interesais ir tenkindami šiuos poreikius ir interesus veikiantys įvairiomis tiesioginio dalyvavimo formomis (susirinkimas, viešas svarstymas, apklausa, veikla per savo atstovus, bendruomeninės organizacijos ir kt.) *(Lietuvos Respublikos vietos savivaldos įstatymas, Suvestinė redakcija nuo 2019-07-01* [*https://e-seimas.lrs.lt/portal/legalAct/lt/TAD/TAIS.5884/asr*](https://e-seimas.lrs.lt/portal/legalAct/lt/TAD/TAIS.5884/asr)*)* [↑](#footnote-ref-2)
3. Sportininkas – asmuo, kuris varžosi su kitais asmenimis aukšto meistriškumo sporto varžybose ir (ar) treniruojasi aukšto meistriškumo sporto pratybose, aukšto meistriškumo sporto treniruočių stovyklose, kurių tikslas – pasirengti aukšto meistriškumo sporto varžyboms *(Lietuvos Respublikos Sporto įstatymas* [*https://e-seimas.lrs.lt/portal/legalAct/lt/TAD/f585e4e2d85611e8820ea019e5d9ad04?jfwid=-k3id7vg5t*](https://e-seimas.lrs.lt/portal/legalAct/lt/TAD/f585e4e2d85611e8820ea019e5d9ad04?jfwid=-k3id7vg5t)*)*  [↑](#footnote-ref-3)
4. *Šaltinis Higienos instituto leidinys „Suaugusiųjų gyvensenos tyrimas. 2018 m. standartizuoti rodikliai“ http://hi.lt/uploads/pdf/padaliniai/GYVENSENA/Gyvensenos\_tyrimai\_2018\_m.=.pdf* [↑](#footnote-ref-4)